Document ID: 32009R0710

ΚΑΝΟΝΙΣΜΌΣ (ΕΚ) αριθ. 710/2009 ΤΗΣ ΕΠΙΤΡΟΠΉΣ
της 5ης Αυγούστου 2009
για την τροποποίηση του κανονισμού (ΕΚ) αριθ. 889/2008 σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τη θέσπιση λεπτομερών κανόνων για τη βιολογική παραγωγή ζώων υδατοκαλλιέργειας και φυκιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 11, το άρθρο 13 παράγραφος 3, το άρθρο 15 παράγραφος 2, το άρθρο 16 παράγραφος 1 και παράγραφος 3 στοιχεία α) και γ), το άρθρο 17 παράγραφος 2, το άρθρο 18 παράγραφος 5, το άρθρο 19 παράγραφος 3 δεύτερο εδάφιο, το άρθρο 22 παράγραφος 1, το άρθρο 28 παράγραφος 6, το άρθρο 38 στοιχεία α), β) και γ) και το άρθρο 40,
Εκτιμώντας τα ακόλουθα:
(1)
Ο κανονισμός (ΕΚ) αριθ. 834/2007 και ιδίως ο τίτλος III καθορίζει τις βασικές απαιτήσεις για την παραγωγή ζώων υδατοκαλλιέργειας και φυκιών. Πρέπει να καθοριστούν λεπτομερείς κανόνες για την εφαρμογή των εν λόγω απαιτήσεων με την τροποποίηση του κανονισμού (ΕΚ) αριθ. 889/2008 (2) της Επιτροπής, ο οποίος ορίζει τους λεπτομερείς κανόνες εφαρμογής του κανονισμού (ΕΚ) αριθ. 834/2007.
(2)
Η ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με τη στρατηγική για τη βιώσιμη ανάπτυξη της ευρωπαϊκής υδατοκαλλιέργειας (3) καθορίζει την προοπτική ανάπτυξης του τομέα αυτού για περίοδο 10 ετών ώστε να καταστεί σταθερός στις αγροτικές και παράκτιες περιοχές, παρέχοντας εναλλακτικές λύσεις αντί της αλιείας, τόσο από απόψεως προϊόντων όσο και απασχόλησης. Στην ανακοίνωση τονίζονται το παραγωγικό δυναμικό της βιολογικής υδατοκαλλιέργειας και η απαίτηση καθορισμού προτύπων και κριτηρίων.
(3)
Για να εξασφαλιστεί ενιαία ερμηνεία, οι ορισμοί του άρθρου 2 του κανονισμού (ΕΚ) αριθ. 889/2008 πρέπει να συμπληρωθούν και να διορθωθούν ώστε να αποφευχθούν αμφιβολίες και να διασφαλιστεί η ενιαία εφαρμογή των κανόνων βιολογικής παραγωγής ζώων υδατοκαλλιέργειας και φυκιών.
(4)
Η υδάτινη περιοχή εκτροφής βιολογικών φυκιών και ζώων υδατοκαλλιέργειας είναι πολύ σημαντική για την παραγωγή ασφαλών και, ταυτόχρονα, υψηλής ποιότητας προϊόντων με ελάχιστες επιπτώσεις στο υδάτινο περιβάλλον. Η κοινοτική νομοθεσία για την ποιότητα των υδάτων και τις προσμίξεις των τροφίμων, συμπεριλαμβανομένων της οδηγίας 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίων κοινοτικής δράσης στον τομέα της πολιτικής των υδάτων (4), της οδηγίας 2008/56/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, περί πλαισίου κοινοτικής δράσης στο πεδίο της πολιτικής για το θαλάσσιο περιβάλλον (οδηγία-πλαίσιο για τη θαλάσσια στρατηγική) (5), του κανονισμού (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (6), και των κανονισμών (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου (7), (ΕΚ) αριθ. 853/2004 (8) και (ΕΚ) αριθ. 854/2004 (9), προβλέπει περιβαλλοντικούς στόχους για τα ύδατα και εξασφαλίζει υψηλή ποιότητα τροφίμων. Ως εκ τούτου, κρίνεται σκόπιμο να εκπονηθεί σχέδιο βιώσιμης διαχείρισης για την παραγωγή φυκιών και προϊόντων υδατοκαλλιέργειας, στο οποίο θα προσδιορίζονται μέτρα, όπως η μείωση των λυμάτων.
(5)
Η οδηγία 85/337/ΕΟΚ του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (10), η οδηγία 92/43/ΕΟΚ του Συμβουλίου της 21ης Μαΐου 1992 για τη διατήρηση των φυσικών οικοτόπων καθώς και της άγριας πανίδας και χλωρίδας (11) και η οδηγία 79/409/ΕΟΚ του Συμβουλίου, της 2ας Απριλίου 1979 περί της διατηρήσεως των αγρίων πτηνών (12) αναμένεται να εξασφαλίσουν την ενδεδειγμένη αλληλεπίδραση με το περιβάλλον, λαμβάνοντας ταυτόχρονα υπόψη τις επιπτώσεις των δραστηριοτήτων αυτών στους περιβαλλοντικούς στόχους για τα ύδατα που καθορίζονται κατ’ εφαρμογή των οδηγιών 2000/60/ΕΚ και 2008/56/EK. Πρέπει να θεσπιστούν διατάξεις για την εκπόνηση περιβαλλοντικής εκτίμησης που θα αφορά τη βέλτιστη προσαρμογή στο άμεσο περιβάλλον και τον μετριασμό των ενδεχόμενων αρνητικών επιπτώσεων. Πρέπει να ληφθεί υπόψη ότι η εκτίμηση αυτή πρέπει να εξασφαλίζει ότι η βιολογική παραγωγή φυκιών και ζώων υδατοκαλλιέργειας, η οποία είναι σχετικά νέα δραστηριότητα σε σχέση με τη βιολογική γεωργία, είναι αποδεκτή όχι μόνο από περιβαλλοντική άποψη αλλά και ως προς άλλες επιλογές, συμβατή με ευρύτερα δημόσια συμφέροντα και περιβαλλοντικά κατάλληλη και αειφόρος.
(6)
Το συγκεκριμένο διαλυτό μέσο, δηλαδή το νερό, καθιστά αναγκαίο τον κατάλληλο διαχωρισμό μεταξύ των μονάδων βιολογικής και μη βιολογικής υδατοκαλλιέργειας. Συνεπώς, πρέπει να θεσπιστούν τα ενδεδειγμένα μέτρα διαχωρισμού. Λαμβανομένης υπόψη της μεταβλητότητας των καταστάσεων τόσο στα γλυκά όσο και θαλάσσια ύδατα σε ολόκληρη την κοινότητα, κρίνεται σκόπιμο να καθοριστούν οι κατάλληλες αποστάσεις διαχωρισμού σε επίπεδο κρατών μελών, διότι τα κράτη μέλη είναι σε θέση να αντιμετωπίσουν καλύτερα το ζήτημα του διαχωρισμού, δεδομένου του ετερογενή χαρακτήρα του εν λόγω υδάτινου περιβάλλοντος.
(7)
Η καλλιέργεια φυκιών μπορεί να έχει θετικές συνέπειες, απομακρύνοντας τις θρεπτικές ουσίες και διευκολύνοντας την πολυκαλλιέργεια. Πρέπει να ληφθούν μέτρα για την αποφυγή υπερβολικής συλλογής των άγριων φυκιάδων ώστε να είναι δυνατή η αναγέννησή τους και να εξασφαλίζεται ότι η παραγωγή δεν έχει σημαντικές επιπτώσεις στην κατάσταση του υδάτινου περιβάλλοντος.
(8)
Τα κράτη μέλη αντιμετωπίζουν αύξηση των ελλείψεων στην προσφορά βιολογικών πρωτεϊνούχων φυτών. Ταυτόχρονα, οι εισαγωγές βιολογικών πρωτεϊνούχων ζωοτροφών δεν επαρκούν για την ικανοποίηση της ζήτησης. Η συνολική έκταση που καλλιεργείται με βιολογικά πρωτεϊνούχα φυτά δεν επαρκεί για την κάλυψη των αναγκών σε βιολογικές πρωτεΐνες. Ως εκ τούτου, πρέπει να επιτραπεί, υπό ορισμένους όρους, η χρησιμοποίηση πρωτεϊνούχων ζωοτροφών που προέρχονται από αγροτεμάχια στο πρώτο έτος της περιόδου μετατροπής τους.
(9)
Δεδομένου του πρώιμου σταδίου της βιολογικής παραγωγής ζώων υδατοκαλλιέργειας, δεν είναι διαθέσιμοι βιολογικοί γεννήτορες σε επαρκείς ποσότητες. Πρέπει, άρα, να προβλεφθεί η εισαγωγή, υπό όρους, μη βιολογικών γεννητόρων και ιχθυδίων.
(10)
Στο πλαίσιο της βιολογικής παραγωγής ζώων υδατοκαλλιέργειας, πρέπει να εξασφαλίζεται ότι ικανοποιούνται οι ιδιαίτερες ανάγκες κάθε ζωικού είδους. Προς τον σκοπό αυτό, οι ζωοτεχνικές πρακτικές, τα συστήματα διαχείρισης και τα συστήματα συγκράτησης πρέπει να πληρούν τις απαιτήσεις καλής μεταχείρισης των ζώων. Πρέπει να προβλεφθούν διατάξεις σχετικά με την ενδεδειγμένη κατασκευή κλωβών και δικτυωτών καταφυγίων στη θάλασσα, καθώς και για τα χερσαία συστήματα εκτροφής. Για την ελαχιστοποίηση του κινδύνου προσβολής από επιβλαβείς οργανισμούς και παράσιτα, καθώς και για λόγους υγείας και καλής μεταχείρισης των ζώων, πρέπει να καθοριστεί μέγιστη ιχθυοφόρτιση. Κρίνεται σκόπιμο να θεσπιστούν ειδικές διατάξεις, λαμβανομένης υπόψη της μεγάλης ποικιλίας ειδών με ιδιαίτερες ανάγκες.
(11)
Οι πρόσφατες τεχνικές εξελίξεις οδήγησαν στην αύξηση της χρησιμοποίησης κλειστών συστημάτων ανακυκλοφορίας για την παραγωγή προϊόντων υδατοκαλλιέργειας. Τα συστήματα αυτά εξαρτώνται από εξωτερικές εισροές και είναι ενεργοβόρα αλλά επιτρέπουν τη μείωση των αποβλήτων και την πρόληψη διαφυγών. Λόγω της αρχής σύμφωνα με την οποία η βιολογική παραγωγή πρέπει να βρίσκεται όσο το δυνατόν πιο κοντά στη φύση, δεν πρέπει να επιτρέπεται η χρήση των συστημάτων αυτών για τη βιολογική παραγωγή, έως ότου γίνουν γνωστά επιπλέον στοιχεία, εκτός από την ειδική περίπτωση της παραγωγής των εκκολαπτηρίων και των ιχθυογεννητικών σταθμών.
(12)
Οι γενικές αρχές της βιολογικής παραγωγής, όπως ορίζονται στα άρθρα 4 και 5 του κανονισμού (ΕΚ) αριθ. 834/2007, βασίζονται στον κατάλληλο σχεδιασμό και διαχείριση των βιολογικών διεργασιών βάσει οικολογικών συστημάτων τα οποία αξιοποιούν εσωτερικούς φυσικούς πόρους του εκάστοτε συστήματος με μεθόδους που αφορούν, ειδικότερα, πρακτική υδατοκαλλιέργειας σύμφωνη προς την αρχή της αειφόρου εκμετάλλευσης της αλιείας. Προβλέπουν, επίσης, ότι η υδατοκαλλιέργεια πρέπει να διαφυλάσσει τη βιοποικιλότητα των φυσικών υδατικών οικοσυστημάτων. Οι αρχές αυτές βασίζονται, επιπλέον, σε εκτίμηση επικινδυνότητας και στη χρήση προληπτικών και προφυλακτικών μέτρων, εφόσον απαιτείται. Προς τον σκοπό αυτό, πρέπει να διευκρινιστεί ότι η τεχνητή διευκόλυνση της αναπαραγωγής των ζώων υδατοκαλλιέργειας με τη βοήθεια ορμονών και παραγώγων ορμονών δεν είναι συμβατή με τις αρχές της βιολογικής παραγωγής και την αντίληψη των καταναλωτών για τα προϊόντα βιολογικής υδατοκαλλιέργειας και ότι, συνεπώς, οι ουσίες αυτές δεν πρέπει να χρησιμοποιούνται στη βιολογική υδατοκαλλιέργεια.
(13)
Οι ζωοτροφές που προορίζονται για τα ζώα υδατοκαλλιέργειας πρέπει να ικανοποιούν τις διατροφικές ανάγκες τους· πρέπει επίσης να πληρούν την υγειονομική απαίτηση να μην χρησιμοποιούνται οι ζωοτροφές που προέρχονται από ένα είδος ζώων για τη διατροφή ζώων του ίδιου είδους, η οποία αναφέρεται στον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου της 22ας Μαΐου 2001 για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (13). Ως εκ τούτου, κρίνεται σκόπιμο να θεσπιστούν ειδικές διατάξεις για τα σαρκοφάγα και τα μη σαρκοφάγα ζώα υδατοκαλλιέργειας.
(14)
Οι πρώτες ύλες για τη διατροφή σαρκοφάγων ιχθύων και μαλακόστρακων βιολογικής παραγωγής πρέπει, κατά προτίμηση, να προέρχονται από βιώσιμη αλιευτική εκμετάλλευση, η οποία αναφέρεται στο άρθρο 5 στοιχείο ιε) του κανονισμού 834/2007 και ορίζεται στο άρθρο 3 στοιχείο ε) του κανονισμού (ΕΚ) αριθ. 2371/2002 του Συμβουλίου της 20ής Δεκεμβρίου 2002 για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (14) ή να συνίστανται σε βιολογικές ζωοτροφές προερχόμενες από βιολογική υδατοκαλλιέργεια. Δεδομένου του πρώιμου σταδίου της βιολογικής υδατοκαλλιέργειας και της βιώσιμης αλιείας, μπορεί να παρουσιαστεί έλλειψη βιολογικών ζωοτροφών ή ζωοτροφών από βιώσιμη αλιεία· πρέπει, άρα, να θεσπιστούν διατάξεις για τη χρήση μη βιολογικών ζωοτροφών που να βασίζονται στον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου (15) ο οποίος ορίζει τους υγειονομικούς κανόνες για υλικά που προέρχονται από ψάρια και ενδέχεται να χρησιμοποιηθούν στην υδατοκαλλιέργεια και απαγορεύει να τρέφονται τα ψάρια εκτροφής με ορισμένα προϊόντα που προέρχονται από ψάρια εκτροφής του ιδίου είδους.
(15)
Για τους σκοπούς της βιολογικής παραγωγής ζώων υδατοκαλλιέργειας και φυκιών, η χρήση ορισμένων μη βιολογικών πρώτων υλών ζωοτροφών, προσθέτων ζωοτροφών και βοηθητικών μέσων επεξεργασίας επιτρέπεται υπό συγκεκριμένους όρους. Κρίνεται σκόπιμο να επιτρέπονται οι νέες πρώτες ύλες σύμφωνα με το άρθρο 16 παράγραφος 1 του κανονισμού (ΕΚ) αριθ. 834/2007. Με βάση τη σύσταση της ομάδας εμπειρογνωμόνων ad-hoc (16) σχετικά με «Ιχθυοτροφές και καθαριστικά στη βιολογική υδατοκαλλιέργεια» στην οποία συνάγεται το συμπέρασμα ότι οι ουσίες αυτές, που περιλαμβάνονται ήδη στα παραρτήματα V και VI του κανονισμού (ΕΚ) αριθ. 889/2008 και επιτρέπονται στη βιολογική κτηνοτροφία, πρέπει επίσης να επιτρέπονται και στη βιολογική υδατοκαλλιέργεια και ότι ορισμένες ουσίες είναι απαραίτητες για συγκεκριμένα είδη ιχθύων, οι ουσίες αυτές πρέπει να προστεθούν στο παράρτημα VI του εν λόγω κανονισμού.
(16)
Η καλλιέργεια διηθηματοφάγων δίθυρων μαλακίων μπορεί να έχει θετικό αντίκτυπο στην ποιότητα των παράκτιων υδάτων με την απομάκρυνση των υπερβολικών ποσοτήτων θρεπτικών ουσιών· η χρήση τους μπορεί επίσης να διευκολύνει την πολυκαλλιέργεια. Πρέπει να θεσπιστούν ειδικοί κανόνες για τα μαλάκια, λαμβάνοντας υπόψη ότι δεν απαιτούν συμπληρωματική διατροφή και ότι οι περιβαλλοντικές επιπτώσεις μπορεί, συνεπώς, να είναι σημαντικά μικρότερες απ’ ό,τι σε άλλα είδη υδατοκαλλιέργειας.
(17)
Η διαχείριση της υγείας των ζώων πρέπει, πρωτίστως, να βασίζεται στην πρόληψη των ασθενειών. Σε περίπτωση κτηνιατρικής αγωγής, τα μέτρα που προβλέπονται στον παρόντα κανονισμό πρέπει να εφαρμόζονται με την επιφύλαξη της οδηγίας 2006/88/ΕΚ του Συμβουλίου της 24ης Οκτωβρίου 2006 σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και καταπολέμηση ορισμένων ασθενειών των υδρόβιων ζώων (17). Κρίνεται σκόπιμο να επιτρέπονται, υπό συγκεκριμένους όρους, ορισμένες ουσίες για καθαρισμό, αντιρρυπαντική επεξεργασία και απολύμανση του εξοπλισμού και των εγκαταστάσεων παραγωγής. Παρουσία ζώντων ζώων, η χρήση ουσιών απολύμανσης απαιτεί ιδιαίτερη προσοχή και λήψη μέτρων που να διασφαλίζουν ότι η εφαρμογή δεν είναι επιβλαβής. Οι ουσίες αυτές πρέπει να επιτρέπονται σύμφωνα με το άρθρο 16 παράγραφος 1 του κανονισμού (ΕΚ) αριθ. 834/2007. Σύμφωνα με τη σύσταση της ομάδας εμπειρογνωμόνων ad-hoc, οι εν λόγω ουσίες πρέπει να απαριθμούνται στο παράρτημα.
(18)
Πρέπει να θεσπιστούν ειδικοί κανόνες για την κτηνιατρική αγωγή, ιεραρχώντας τους διαφορετικούς τύπους αγωγής και περιορίζοντας τη συχνότητα της χρήσης στην περίπτωση της αλλοπαθητικής αγωγής.
(19)
Πρέπει να λαμβάνονται προφυλάξεις κατά τον χειρισμό και τη μεταφορά των ζώντων ιχθύων για την ικανοποίηση των φυσιολογικών αναγκών τους.
(20)
Για τη μετατροπή σε βιολογική παραγωγή απαιτείται μια ορισμένη περίοδος προσαρμογής όλων των μέσων. Πρέπει να καθοριστούν συγκεκριμένες περίοδοι μετατροπής σε συνάρτηση με τα προηγούμενα συστήματα παραγωγής.
(21)
Διαπιστώθηκε ότι ορισμένα παραρτήματα του κανονισμού (ΕΚ) αριθ. 889/2007 περιέχουν λάθη. Πρέπει να ληφθούν μέτρα για τη διόρθωση των λαθών αυτών.
(22)
Πρέπει να θεσπιστούν διατάξεις για ειδικές απαιτήσεις ελέγχου, οι οποίες θα λαμβάνουν υπόψη τις ιδιαιτερότητες της υδατοκαλλιέργειας.
(23)
Κρίνεται σκόπιμο να θεσπιστούν ορισμένα μεταβατικά μέτρα για τη διευκόλυνση της υπαγωγής στους νέους κοινοτικούς κανόνες των εκμεταλλεύσεων βιολογικής παραγωγής που λειτουργούν ήδη βάσει εθνικών ή ιδιωτικών προτύπων.
(24)
Η βιολογική υδατοκαλλιέργεια είναι σχετικά νέος τομέας της βιολογικής παραγωγής σε σχέση με τη βιολογική γεωργία, όπου υπάρχει μακρά πείρα σε επίπεδο εκμετάλλευσης. Δεδομένου του αυξανόμενου ενδιαφέροντος των καταναλωτών για τα προϊόντα βιολογικής υδατοκαλλιέργειας, ενδέχεται να αυξηθεί περαιτέρω η στροφή των μονάδων υδατοκαλλιέργειας προς τη βιολογική παραγωγή. Αυτό σύντομα θα οδηγήσει σε συσσώρευση πείρας και τεχνικών γνώσεων. Επιπλέον, από την προγραμματισμένη έρευνα αναμένεται να προκύψουν νέες γνώσεις, ιδίως για τα συστήματα συγκράτησης, την ανάγκη χρήσης μη βιολογικών συστατικών στις ζωοτροφές ή την ιχθυοφόρτιση για ορισμένα είδη. Οι νέες γνώσεις και οι τεχνικές εξελίξεις οι οποίες θα οδηγήσουν σε βελτίωση της βιολογικής υδατοκαλλιέργειας πρέπει να αντικατοπτρίζονται στους κανόνες παραγωγής. Πρέπει, άρα, να προβλεφθεί η επανεξέταση της ισχύουσας νομοθεσίας με στόχο την τροποποίησή της, εφόσον κριθεί σκόπιμο.
(25)
Ως εκ τούτου, ο κανονισμός (ΕΚ) αριθ. 889/2008 πρέπει να τροποποιηθεί αναλόγως.
(26)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 889/2008 τροποποιείται ως εξής:
1.
Στο άρθρο 1, η παράγραφος 2 αντικαθίσταται από το ακόλουθο κείμενο:
«2. Ο παρών κανονισμός δεν εφαρμόζεται:
α)
στα άλλα είδη ζώων, πλην εκείνων που αναφέρονται στο άρθρο 7 και
β)
στα άλλα ζώα υδατοκαλλιέργειας, πλην εκείνων που αναφέρονται στο άρθρο 25α.
Εντούτοις, οι τίτλοι II, III και IV εφαρμόζονται κατ’ αναλογία στα προϊόντα αυτά μέχρι να θεσπιστούν λεπτομερείς κανόνες για την παραγωγή των εν λόγω προϊόντων βάσει του κανονισμού (ΕΚ) αριθ. 834/2007.»
2.
Το άρθρο 2 τροποποιείται ως εξής:
α)
Το στοιχείο στ) αντικαθίσταται από το ακόλουθο κείμενο:
«στ) “μονάδα παραγωγής”: όλα τα στοιχεία του ενεργητικού που χρησιμοποιούνται για ένα τομέα παραγωγής, όπως εγκαταστάσεις παραγωγής, αγροτεμάχια, βοσκότοποι, υπαίθριοι χώροι, κτίρια σταβλισμού των ζώων, τεχνητές λίμνες ιχθυοκαλλιέργειας, συστήματα συγκράτησης για φύκια ή ζώα υδατοκαλλιέργειας, παραχωρούμενες εκτάσεις ακτής ή θαλάσσιου βυθού, εγκαταστάσεις αποθήκευσης καλλιεργούμενων φυτών, φυτικών προϊόντων, φυκιών, ζωικών προϊόντων, πρώτων υλών και κάθε άλλης εισροής που συνδέεται με αυτό τον συγκεκριμένο τομέα παραγωγής·»
β)
μετά το στοιχείο θ) προστίθενται τα ακόλουθα στοιχεία:
«ι) “μονάδα υδατοκαλλιέργειας με κλειστό σύστημα ανακυκλοφορίας”: μονάδα στην οποία πραγματοποιείται υδατοκαλλιέργεια εντός κλειστού περιβάλλοντος, στην ξηρά ή σε σκάφος, με ανακυκλοφορία των υδάτων και η οποία εξαρτάται από μόνιμη εξωτερική πηγή ενέργειας για τη σταθεροποίηση του περιβάλλοντος των ζώων υδατοκαλλιέργειας·
ια) “ενέργεια από ανανεώσιμες πηγές”: ανανεώσιμες, μη ορυκτές πηγές ενέργειας: αιολική, ηλιακή, γεωθερμική, κυματική, παλιρροϊκή, υδροηλεκτρική, αέρια υγειονομικής ταφής, αέρια από εγκαταστάσεις επεξεργασίας λυμάτων και βιοαέρια·
ιβ) “εκκολαπτήριο”: τόπος αναπαραγωγής, εκκόλαψης και εκτροφής στα πρώτα στάδια της ζωής των ζώων υδατοκαλλιέργειας, ειδικότερα των ιχθύων με πτερύγια και των οστρακοειδών·
ιγ) “ιχθυογεννητικός σταθμός”: τόπος όπου εφαρμόζεται ενδιάμεσο σύστημα εκτροφής, μεταξύ της εκκόλαψης και της τέλειας ανάπτυξης. Το στάδιο του ιχθυογεννητικού σταθμού ολοκληρώνεται στο ένα τρίτο του κύκλου παραγωγής, με εξαίρεση τα είδη ιχθύων που υφίστανται προσαρμογές πριν από ανάδρομες μεταναστεύσεις (smoltification)·
ιδ) “ρύπανση”: στο πλαίσιο της παραγωγής προϊόντων υδατοκαλλιέργειας και φυκιών, η άμεση ή έμμεση εισαγωγή στο υδάτινο περιβάλλον ουσιών ή ενέργειας, όπως ορίζονται στην οδηγία 2008/56/ΕΚ (18) και στην οδηγία 2000/60/ΕΚ του Ευρωπαϊκού Κοινοβουλίου και του Συμβουλίου (19), στα ύδατα στα οποία εφαρμόζεται η καθεμία·
ιε) “πολυκαλλιέργεια”: στο πλαίσιο της παραγωγής ζώων υδατοκαλλιέργειας και φυκιών, η εκτροφή δύο ή περισσοτέρων ειδών συνήθως από διαφορετικά τροφικά επίπεδα στην ίδια μονάδα καλλιέργειας·
ιστ) “κύκλος παραγωγής”: στο πλαίσιο της παραγωγής προϊόντων υδατοκαλλιέργειας και φυκιών, η διάρκεια ζωής ενός ζώου υδατοκαλλιέργειας ή φυκιού από το πρώτο στάδιο της ζωής έως τη συγκομιδή·
ιζ) “τοπικά εκτρεφόμενα είδη”: στο πλαίσιο της παραγωγής προϊόντων υδατοκαλλιέργειας και φυκιών, τα είδη τα οποία δεν είναι ξένα ούτε απόντα σε τοπικό επίπεδο δυνάμει του κανονισμού (ΕΚ) αριθ. 708/2007 (20) του Συμβουλίου. Τα εν λόγω είδη, που περιλαμβάνονται στο παράρτημα IV του κανονισμού (ΕΚ) αριθ. 708/2007, μπορούν να θεωρηθούν τοπικά εκτρεφόμενα είδη·
ιη) “ιχθυοφόρτιση”: στο πλαίσιο της υδατοκαλλιέργειας, το ζωντανό βάρος των ζώων ανά κυβικό μέτρο νερού σε οποιαδήποτε στιγμή του σταδίου της τέλειας ανάπτυξης και, στην περίπτωση των πλατύψαρων και των γαρίδων, το βάρος ανά τετραγωνικό μέτρο επιφάνειας.
3.
Στον τίτλο II παρεμβάλλεται το ακόλουθο κεφάλαιο 1α:
«ΚΕΦΑΛΑΙΟ 1α
Παραγωγή φυκιών
Άρθρο 6a
Πεδίο εφαρμογής
Το παρόν κεφάλαιο ορίζει λεπτομερείς κανόνες παραγωγής για τη συλλογή και την καλλιέργεια φυκιών. Εφαρμόζεται κατ’ αναλογία στην παραγωγή όλων των πολυκύτταρων θαλάσσιων αλγών ή του φυτοπλαγκτόν και των μικροαλγών τα οποία πρόκειται να χρησιμοποιηθούν ως τροφές για τα ζώα υδατοκαλλιέργειας.
Άρθρο 6β
Καταλληλότητα του υδάτινου μέσου και σχέδιο βιώσιμης διαχείρισης
1. Οι δραστηριότητες ασκούνται σε θέσεις οι οποίες δεν μπορούν να μολυνθούν από προϊόντα ή ουσίες που δεν επιτρέπονται για τη βιολογική παραγωγή ή ρύπους που ενδέχεται να θέσουν σε κίνδυνο τον βιολογικό χαρακτήρα των προϊόντων.
2. Οι μονάδες βιολογικής και μη βιολογικής παραγωγής είναι κατάλληλα διαχωρισμένες. Τα σχετικά μέτρα διαχωρισμού βασίζονται στη φυσική κατάσταση, σε χωριστά συστήματα διανομής νερού, στις αποστάσεις, στην παλιρροϊκή ροή και στην ανάντη και κατάντη θέση της μονάδας βιολογικής παραγωγής. Οι αρχές των κρατών μελών μπορούν να καθορίσουν τοποθεσίες ή περιοχές τις οποίες θεωρούν ακατάλληλες για βιολογική υδατοκαλλιέργεια ή συλλογή φυκιών και μπορούν επίσης να καθορίσουν ελάχιστες αποστάσεις διαχωρισμού μεταξύ των μονάδων βιολογικής και μη βιολογικής παραγωγής.
Εφόσον έχουν καθοριστεί ελάχιστες αποστάσεις διαχωρισμού, τα κράτη μέλη πληροφορούν σχετικά τους επιχειρηματίες, τα άλλα κράτη μέλη και την Επιτροπή.
3. Για όλες τις νέες δραστηριότητες που ζητείται να αναγνωριστούν ως βιολογική παραγωγή και από τις οποίες παράγονται πάνω από 20 τόνοι προϊόντων υδατοκαλλιέργειας ανά έτος, απαιτείται περιβαλλοντική εκτίμηση ανάλογη με τη μονάδα παραγωγής ώστε να εξακριβωθούν οι συνθήκες λειτουργίας της μονάδας και οι άμεσες περιβαλλοντικές και συναφείς επιπτώσεις της δραστηριότητάς της. Ο επιχειρηματίας υποβάλλει την περιβαλλοντική εκτίμηση στον φορέα ή στην αρχή ελέγχου. Το περιεχόμενο της περιβαλλοντικής εκτίμησης βασίζεται στο παράρτημα IV της οδηγίας 85/337/ΕΟΚ (21) του Συμβουλίου. Εάν η μονάδα έχει ήδη αποτελέσει αντικείμενο ισοδύναμης εκτίμησης, τότε η εν λόγω εκτίμηση χρησιμοποιείται προς τον σκοπό αυτό.
4. Ο επιχειρηματίας υποβάλει σχέδιο βιώσιμης διαχείρισης ανάλογο με τη μονάδα παραγωγής για την υδατοκαλλιέργεια και τη συλλογή φυκιών.
Το σχέδιο, που επικαιροποιείται ετησίως, περιγράφει λεπτομερώς τις περιβαλλοντικές επιπτώσεις της δραστηριότητας, την περιβαλλοντική παρακολούθηση και περιλαμβάνει κατάλογο των μέτρων που πρόκειται να ληφθούν για την ελαχιστοποίηση των αρνητικών συνεπειών στο υδάτινο και χερσαίο περιβάλλον, συμπεριλαμβανομένης, κατά περίπτωση, της απόρριψης θρεπτικών ουσιών στο περιβάλλον ανά κύκλο παραγωγής ή ανά έτος. Στο σχέδιο καταγράφονται η παρακολούθηση και η επισκευή του τεχνικού εξοπλισμού.
5. Οι υπεύθυνοι των επιχειρήσεων παραγωγής προϊόντων υδατοκαλλιέργειας και φυκιών, κατά προτίμηση, χρησιμοποιούν ανανεώσιμες πηγές ενέργειας και προβαίνουν σε ανακύκλωση υλικών. Καταρτίζουν, στο πλαίσιο του σχεδίου βιώσιμης διαχείρισης, χρονοδιάγραμμα μείωσης των αποβλήτων που εφαρμόζεται από την αρχή των εργασιών. Εφόσον είναι δυνατό, η χρήση πλεονάζουσας θερμότητας περιορίζεται στην ενέργεια από ανανεώσιμες πηγές.
6. Για τη συλλογή φυκιών πραγματοποιείται εξαρχής εφάπαξ υπολογισμός βιομάζας.
Άρθρο 6γ
Βιώσιμη συλλογή άγριων φυκιών
1. Στη μονάδα ή στις εγκαταστάσεις τηρούνται λογιστικά βιβλία ώστε ο επιχειρηματίας να μπορεί να αποδείξει και η αρχή ή ο φορέας ελέγχου να επαληθεύσει ότι οι μηχανές συλλογής συλλέγουν μόνο άγρια φύκια που παράγονται σύμφωνα με τον κανονισμό (ΕΚ) αριθ. 834/2007.
2. Η συλλογή πραγματοποιείται κατά τρόπον ώστε οι ποσότητες που συλλέγονται να μην έχουν σημαντικές επιπτώσεις στην κατάσταση του υδάτινου περιβάλλοντος. Για να εξασφαλιστεί ότι τα φύκια μπορούν να αναγεννηθούν, λαμβάνονται μέτρα όσον αφορά τις τεχνικές συλλογής, τα ελάχιστα μεγέθη, τις ηλικίες, τους κύκλους αναπαραγωγής ή το μέγεθος των εναπομενόντων φυκιών.
3. Εάν τα φύκια συλλέγονται σε κοινόκτητη ή κοινόχρηστη περιοχή συλλογής, πρέπει να είναι διαθέσιμα στοιχεία που να αποδεικνύουν ότι η συνολική ποσότητα είναι σύμφωνη με τον παρόντα κανονισμό.
4. Σύμφωνα με το άρθρο 73β παράγραφος 2 στοιχεία β) και γ), τα στοιχεία αυτά πρέπει να αποδεικνύουν τη βιώσιμη διαχείριση και την απουσία μακροπρόθεσμων επιπτώσεων στις περιοχές συλλογής.
Άρθρο 6δ
Καλλιέργεια φυκιών
1. Στην καλλιέργεια φυκιών στη θάλασσα χρησιμοποιούνται μόνο φυσικά θρεπτικά συστατικά που υπάρχουν στο περιβάλλον ή προέρχονται από την παραγωγή ζώων βιολογικής υδατοκαλλιέργειας, και, κατά προτίμηση, βρίσκονται στη γύρω περιοχή ως τμήμα συστήματος πολυκαλλιέργειας.
2. Στις χερσαίες μονάδες, στις οποίες χρησιμοποιούνται εξωτερικές πηγές θρεπτικών ουσιών, τα επίπεδα των θρεπτικών ουσιών στα λύματα πρέπει να είναι αποδεδειγμένα τα ίδια ή χαμηλότερα απ’ ό,τι στα εισρέοντα ύδατα. Μπορούν να χρησιμοποιούνται μόνο τα θρεπτικά στοιχεία φυτικής ή ορυκτής προέλευσης τα οποία απαριθμούνται στο παράρτημα I.
3. Καταγράφεται η πυκνότητα καλλιέργειας ή η επιχειρησιακή ένταση, η οποία πρέπει να διατηρεί την ακεραιότητα του υδάτινου περιβάλλοντος, εξασφαλίζοντας ότι δεν σημειώνεται υπέρβαση της μέγιστης ποσότητας φυκιών την οποία μπορεί να αντέξει το περιβάλλον χωρίς αρνητικές επιπτώσεις.
4. Τα σχοινιά και ο λοιπός εξοπλισμός που χρησιμοποιούνται για την καλλιέργεια φυκιών επαναχρησιμοποιούνται ή ανακυκλώνονται, εφόσον είναι δυνατό.
Άρθρο 6ε
Αντιρρυπαντικά μέτρα και καθαρισμός του εξοπλισμού και των εγκαταστάσεων παραγωγής
1. Οι οργανισμοί βιολογικών εναποθέσεων αφαιρούνται μόνο με φυσικά μέσα ή χειρωνακτικά και, κατά περίπτωση, επαναφέρονται στη θάλασσα σε κάποια απόσταση από την εκμετάλλευση.
2. Ο καθαρισμός του εξοπλισμού και των εγκαταστάσεων πραγματοποιείται με φυσικά ή μηχανικά μέτρα. Εφόσον δεν είναι ικανοποιητικός, μπορούν να χρησιμοποιούνται μόνο οι ουσίες οι οποίες απαριθμούνται στο παράρτημα VII τμήμα 2.
4.
Στο άρθρο 21, η παράγραφος 2 αντικαθίσταται από το ακόλουθο κείμενο:
«2. Ποσοστό μέχρι 20 % της συνολικής μέσης ποσότητας ζωοτροφών που χορηγείται στα ζώα μπορεί να προέρχεται από βόσκηση ή από τη συγκομιδή μόνιμων βοσκοτόπων ή από αγροτεμάχια με πολυετή κτηνοτροφικά φυτά ή από πρωτεϊνούχα φυτά που έχουν σπαρθεί στο πλαίσιο βιολογικής διαχείρισης των εκτάσεων κατά το πρώτο έτος της μετατροπής τους, υπό τον όρο ότι αποτελούν μέρος της εκμετάλλευσης και δεν αποτελούσαν τμήμα μονάδας βιολογικής παραγωγής της συγκεκριμένης εκμετάλλευσης κατά την τελευταία πενταετία. Όταν χρησιμοποιούνται ταυτόχρονα ζωοτροφές σε μετατροπή και ζωοτροφές από αγροτεμάχια κατά το πρώτο έτος της μετατροπής τους, το συνδυασμένο συνολικό ποσοστό των ζωοτροφών αυτών δεν πρέπει να υπερβαίνει τα ανώτατα ποσοστά που καθορίζονται στην παράγραφο 1»
5.
Στον τίτλο II παρεμβάλλεται το ακόλουθο κεφάλαιο 2α:
«ΚΕΦΑΛΑΙΟ 2α
Παραγωγή ζώων υδατοκαλλιέργειας
Τμήμα 1
Γενικοί κανόνες
Άρθρο 25a
Πεδίο εφαρμογής
Το παρόν κεφάλαιο ορίζει λεπτομερείς κανόνες παραγωγής για τα είδη ιχθύων, μαλακόστρακων, εχινόδερμων και μαλακίων που καλύπτονται από το παράρτημα ΧΙΙΙα.
Εφαρμόζεται κατ’ αναλογία στο ζωοπλαγκτόν, στα μικρά μαλακόστρακα, στα τροχόζωα, στους σκώληκες και σε άλλα υδρόβια ζώα που προορίζονται για ζωοτροφές.
Άρθρο 25β
Καταλληλότητα του υδάτινου μέσου και σχέδιο βιώσιμης διαχείρισης
1. Οι διατάξεις του άρθρου 6β παράγραφοι 1 έως 5 εφαρμόζονται στο παρόν κεφάλαιο.
2. Στο σχέδιο βιώσιμης διαχείρισης καταγράφονται αμυντικά και προστατευτικά μέτρα που λαμβάνονται κατά των θηρευτών δυνάμει της οδηγίας 92/43/ΕΟΚ του Συμβουλίου (22) και των εθνικών κανόνων.
3. Υπάρχει επαληθεύσιμος συντονισμός με τους γειτονικούς επιχειρηματίες κατά την κατάρτιση των οικείων σχεδίων διαχείρισης, κατά περίπτωση.
4. Για την παραγωγή ζώων υδατοκαλλιέργειας σε τεχνητές λίμνες, δεξαμενές ή μακρόστενες δεξαμενές, οι εκμεταλλεύσεις είναι εξοπλισμένες με φυσικές διηθητικές κλίνες, δεξαμενές καθίζησης, βιολογικά φίλτρα ή μηχανικά φίλτρα για τη συλλογή θρεπτικών ουσιών από τα λύματα ή χρησιμοποιούν φύκια ή/και ζώα (δίθυρα μαλάκια και άλγες) τα οποία συμβάλλουν στη βελτίωση της ποιότητας των λυμάτων. Διενεργείται παρακολούθηση των λυμάτων σε τακτά χρονικά διαστήματα, εφόσον είναι αναγκαίο.
Άρθρο 25γ
Ταυτόχρονη παραγωγή βιολογικών και μη βιολογικών ζώων υδατοκαλλιέργειας
1. Η αρμόδια αρχή μπορεί να επιτρέπει στα εκκολαπτήρια και στους ιχθυογεννητικούς σταθμούς να εκτρέφουν βιολογικά και μη βιολογικά ιχθύδια στην ίδια εκμετάλλευση, υπό τον όρο ότι υπάρχει σαφής φυσικός διαχωρισμός μεταξύ των μονάδων και έχει προβλεφθεί χωριστό σύστημα διανομής νερού.
2. Σε περίπτωση παραγωγής ενήλικων ζώων, η αρμόδια αρχή μπορεί να επιτρέπει τη λειτουργία μονάδων βιολογικής και μη βιολογικής παραγωγής ζώων υδατοκαλλιέργειας στην ίδια εκμετάλλευση, υπό τον όρο ότι τηρείται το άρθρο 6β παράγραφος 2 του παρόντος κανονισμού και ότι πρόκειται για διαφορετικά στάδια της παραγωγής και διαφορετικές περιόδους χειρισμού των ζώων υδατοκαλλιέργειας.
3. Οι επιχειρηματίες τηρούν στοιχεία τα οποία αποδεικνύουν την τήρηση των διατάξεων του παρόντος άρθρου.
Τμήμα 2
Καταγωγή των ζώων υδατοκαλλιέργειας
Άρθρο 25δ
Καταγωγή των βιολογικών ζώων υδατοκαλλιέργειας
1. Χρησιμοποιούνται τοπικά εκτρεφόμενα είδη και με την αναπαραγωγή επιδιώκεται να προκύψουν στελέχη τα οποία είναι καλύτερα προσαρμοσμένα στις συνθήκες εκτροφής και να επιτευχθεί καλή υγεία και ορθή χρησιμοποίηση των ζωοτροφών. Αποδεικτικά στοιχεία για την προέλευση και την αγωγή τους τίθενται στη διάθεση του φορέα ή της αρχής ελέγχου.
2. Επιλέγονται είδη τα οποία μπορούν να εκτραφούν χωρίς να προκαλούνται σημαντικές βλάβες στα άγρια αποθέματα.
Άρθρο 25ε
Καταγωγή και διαχείριση των μη βιολογικών ζώων υδατοκαλλιέργειας
1. Για σκοπούς αναπαραγωγής ή για τη βελτίωση του γενετικού αποθέματος και στην περίπτωση που δεν είναι διαθέσιμα βιολογικά ζώα υδατοκαλλιέργειας, μπορούν να εισάγονται σε μία εκμετάλλευση άγρια ή μη βιολογικά ζώα υδατοκαλλιέργειας. Τα ζώα αυτά αποτελούν αντικείμενο βιολογικής διαχείρισης για τρείς μήνες τουλάχιστον πριν από την ενδεχόμενη χρήση για αναπαραγωγή.
2. Για σκοπούς εκτροφής και στην περίπτωση που δεν είναι διαθέσιμα βιολογικά ιχθύδια υδατοκαλλιέργειας μπορούν να εισάγονται σε μία εκμετάλλευση μη βιολογικά ιχθύδια υδατοκαλλιέργειας. Τουλάχιστον τα τελευταία δύο τρίτα της διάρκειας του κύκλου παραγωγής αποτελούν αντικείμενο βιολογικής διαχείρισης.
3. Το ανώτατο ποσοστό μη βιολογικών ιχθυδίων υδατοκαλλιέργειας που εισάγεται στην εκμετάλλευση είναι: 80 % έως τις 31 Δεκεμβρίου 2011, 50 % έως τις 31 Δεκεμβρίου 2013 και 0 % έως τις 31 Δεκεμβρίου 2015.
4. Για σκοπούς εκτροφής, η συλλογή άγριων ιχθυδίων υδατοκαλλιέργειας περιορίζεται ειδικότερα στις ακόλουθες περιπτώσεις:
α)
φυσικής εισροής προνυμφών και ιχθυδίων μαλακόστρακων ή ιχθύων κατά την πλήρωση των δεξαμενών, των συστημάτων συγκράτησης και των περιφραγμένων χώρων·
β)
του ευρωπαϊκού χελιού στο στάδιο του γυαλόχελου, υπό τον όρο ότι εφαρμόζεται εγκεκριμένο σχέδιο διαχείρισης χελιών για την τοποθεσία και ότι παραμένει ανεπίλυτο το ζήτημα της τεχνητής γονιμοποίησης.
Τμήμα 3
Ζωοτεχνικές πρακτικές υδατοκαλλιέργειας
Άρθρο 25στ
Γενικοί κανόνες ζωοτεχνίας για την υδατοκαλλιέργεια
1. Το περιβάλλον εκτροφής των ζώων υδατοκαλλιέργειας σχεδιάζεται κατά τρόπον ώστε, ανάλογα με τις ιδιαίτερες ανάγκες των ειδών, τα ζώα υδατοκαλλιέργειας:
α)
να έχουν επαρκή χώρο για την άνετη διαβίωσή τους·
β)
να διατηρούνται σε νερό καλής ποιότητας με επαρκή επίπεδα οξυγόνου, και
γ)
να διατηρούνται σε συνθήκες θερμοκρασίας και φωτός συμβατές με τις απαιτήσεις των ειδών, λαμβανομένης υπόψη και της γεωγραφικής θέσης·
δ)
στην περίπτωση των ιχθύων γλυκών υδάτων, ο τύπος του πυθμένα προσομοιάζει όσο το δυνατό περισσότερο με τους φυσικούς βυθούς·
ε)
στην περίπτωση των κυπρίνων, ο πυθμένας είναι φυσική άργιλος.
2. Η ιχθυοφόρτιση καθορίζεται στο παράρτημα ΧΙΙΙα ανά είδος ή ομάδα ειδών. Κατά την αξιολόγηση των επιπτώσεων της ιχθυοφόρτισης στην καλή μεταχείριση των ιχθύων εκτροφής, παρακολουθούνται η κατάσταση των ιχθύων (όπως βλάβες στα πτερύγια, άλλοι τραυματισμοί, ρυθμός ανάπτυξης, συμπεριφορά και γενική κατάσταση υγείας) και η ποιότητα του νερού.
3. Ο σχεδιασμός και η κατασκευή των υδάτινων συστημάτων συγκράτησης προβλέπουν ταχύτητα ροής νερού και φυσιοχημικές παραμέτρους που διασφαλίζουν την υγεία και την καλή μεταχείριση των ζώων και καλύπτουν τις ανάγκες συμπεριφοράς τους.
4. Τα συστήματα συγκράτησης σχεδιάζονται, χωροθετούνται και λειτουργούν έτσι ώστε να ελαχιστοποιείται ο κίνδυνος διαφυγής.
5. Σε περίπτωση διαφυγής ιχθύων ή μαλακόστρακων, πρέπει να λαμβάνονται τα κατάλληλα μέτρα για τη μείωση των επιπτώσεων στο τοπικό οικοσύστημα, συμπεριλαμβανομένης της επαναφοράς τους, εφόσον ενδείκνυται. Τηρούνται σχετικά αποδεικτικά στοιχεία.
Άρθρο 25ζ
Ειδικοί κανόνες για τα υδάτινα συστήματα συγκράτησης
1. Απαγορεύονται οι εγκαταστάσεις παραγωγής ζώων υδατοκαλλιέργειας με κλειστό σύστημα ανακυκλοφορίας, με εξαίρεση τα εκκολαπτήρια και τους ιχθυογεννητικούς σταθμούς ή για την παραγωγή ειδών που προορίζονται για βιολογικές ζωοτροφές.
2. Οι χερσαίες μονάδες εκτροφής πληρούν τους ακόλουθους όρους:
α)
για συστήματα συνεχούς ροής, είναι δυνατή η παρακολούθηση και ο έλεγχος της ταχύτητας ροής και της ποιότητας του νερού, τόσο για τα εισρέοντα όσο και για τα εκρέοντα ύδατα,
β)
τουλάχιστον 5 % της περιμετρικής έκτασης (“διεπαφή ξηράς-υδάτων”) καλύπτεται από αδιατάρακτη φυσική βλάστηση.
3. Τα θαλάσσια συστήματα συγκράτησης:
α)
βρίσκονται σε περιοχή όπου η ροή, το βάθος και ο ρυθμός ανταλλαγής των υδάτων είναι κατάλληλοι για να ελαχιστοποιούνται οι επιπτώσεις στον βυθό και στη γύρω υδάτινη μάζα·
β)
έχουν κλωβούς των οποίων ο σχεδιασμός, η κατασκευή και η συντήρηση είναι κατάλληλοι όσον αφορά την έκθεση τους στο επιχειρησιακό περιβάλλον.
4. Επιτρέπεται η τεχνητή θέρμανση ή ψύξη του νερού μόνο στα εκκολαπτήρια και στους ιχθυογεννητικούς σταθμούς. Μπορεί να χρησιμοποιηθεί φυσική γεώτρηση νερού για τη θέρμανση ή την ψύξη του νερού σε όλα τα στάδια της παραγωγής.
Άρθρο 25η
Διαχείριση των ζώων υδατοκαλλιέργειας
1. Πραγματοποιούνται ελάχιστοι χειρισμοί των ζώων υδατοκαλλιέργειας με άκρα προσοχή και χρησιμοποιούνται κατάλληλος εξοπλισμός και πρωτόκολλα για την αποφυγή πιέσεων και σωματικών βλαβών που σχετίζονται με τους χειρισμούς αυτούς. Οι χειρισμοί των γεννητόρων γίνονται κατά τρόπο που να ελαχιστοποιεί τις σωματικές βλάβες και τις πιέσεις και με αναισθησία, εφόσον είναι αναγκαίο. Οι διαδικασίες ταξινόμησης περιορίζονται στις ελάχιστες απαιτούμενες για την καλή μεταχείριση των ζώων.
2. Ισχύουν οι ακόλουθοι περιορισμοί για τη χρήση τεχνητού φωτισμού:
α)
για την παράταση της φυσικής φωτοπεριόδου δεν σημειώνεται υπέρβαση ενός ανώτατου ορίου που ικανοποιεί τις ηθολογικές ανάγκες, τις γεωγραφικές συνθήκες και την υγεία των εκτρεφόμενων ζώων. Το εν λόγω ανώτατο όριο δεν υπερβαίνει τις 16 ώρες ημερησίως, με εξαίρεση τη χρήση για αναπαραγωγικούς σκοπούς·
β)
αποφεύγονται οι απότομες αλλαγές της έντασης του φωτός κατά τον χρόνο μεταμόρφωσης με τη χρήση ρυθμιζόμενου φωτισμού ή οπισθοφωτισμού.
3. Ο αερισμός επιτρέπεται για τη διασφάλιση της καλής μεταχείρισης και της υγείας των ζώων, υπό τον όρο ότι οι μηχανικοί ανεμιστήρες λειτουργούν, κατά προτίμηση, με ενέργεια από ανανεώσιμες πηγές.
Όλες αυτές οι χρήσεις πρέπει να καταγράφονται στο αρχείο παραγωγής της υδατοκαλλιέργειας.
4. Η χρήση οξυγόνου επιτρέπεται μόνο για σκοπούς που συνδέονται με τις απαιτήσεις υγείας των ζώων και σε κρίσιμες περιόδους της παραγωγής και μεταφοράς, στις ακόλουθες περιπτώσεις:
α)
έκτακτες περιπτώσεις αύξησης της θερμοκρασίας, πτώσης της ατμοσφαιρικής πίεσης ή τυχαίας ρύπανσης,
β)
περιστασιακές διαδικασίες διαχείρισης αποθεμάτων, όπως δειγματοληψία και διαλογή,
γ)
για την εξασφάλιση της επιβίωσης των αποθεμάτων της εκμετάλλευσης.
Τηρούνται σχετικά αποδεικτικά στοιχεία.
5. Οι τεχνικές σφαγής έχουν ως αποτέλεσμα να χάνουν οι ιχθείς τις αισθήσεις τους αμέσως και να μην αισθάνονται πόνο. Οι διαφορές στα μεγέθη κατά τη συλλογή, στα είδη και στις μονάδες παραγωγής πρέπει να λαμβάνονται υπόψη κατά την εξέταση των βέλτιστων μεθόδων σφαγής.
Τμήμα 4
Αναπαραγωγή
Άρθρο 25θ
Απαγόρευση χορήγησης ορμονών
Απαγορεύεται η χρήση ορμονών και παραγώγων ορμονών.
Τμήμα 5
Τροφές για ιχθείς, μαλακόστρακα και εχινόδερμα
Άρθρο 25ι
Γενικοί κανόνες για τις ζωοτροφές
Τα προγράμματα διατροφής καταρτίζονται με γνώμονα τις ακόλουθες προτεραιότητες:
α)
υγεία των ζώων,
β)
υψηλή ποιότητα προϊόντος, συμπεριλαμβανομένης της διατροφικής σύστασης που εξασφαλίζει την υψηλή ποιότητα του τελικού εδώδιμου προϊόντος,
γ)
μικρές επιπτώσεις στο περιβάλλον.
Άρθρο 25ια
Ειδικοί κανόνες για τις τροφές των σαρκοφάγων ζώων υδατοκαλλιέργειας
1. Κατά την προμήθεια ζωοτροφών για τα σαρκοφάγα ζώα υδατοκαλλιέργειας τηρούνται οι ακόλουθες προτεραιότητες:
α)
βιολογικά προϊόντα υδατοκαλλιέργειας,
β)
ιχθυάλευρα και ιχθυέλαια από υπολείμματα βιολογικής υδατοκαλλιέργειας,
γ)
ιχθυάλευρα και ιχθυέλαια και συστατικά ιχθύων που προέρχονται από υπολείμματα ιχθύων που έχουν ήδη αλιευθεί για ανθρώπινη κατανάλωση στο πλαίσιο βιώσιμης αλιείας,
δ)
βιολογικά υλικά ζωοτροφών φυτικής και ζωικής προέλευσης που απαριθμούνται στο παράρτημα V και τήρηση των περιορισμών που καθορίζονται στο εν λόγω παράρτημα.
2. Σε περίπτωση που οι ζωοτροφές οι οποίες αναφέρονται στην παράγραφο 1 δεν είναι διαθέσιμες, μπορούν να χρησιμοποιούνται ιχθυάλευρα και ιχθυέλαια από υπολείμματα μη βιολογικής υδατοκαλλιέργειας ή υπολείμματα ιχθύων που έχουν αλιευθεί για ανθρώπινη κατανάλωση, για μεταβατική περίοδο που λήγει στις 31 Δεκεμβρίου 2014. Οι εν λόγω ζωοτροφές δεν πρέπει να υπερβαίνουν το 30 % του ημερησίου σιτηρεσίου.
3. Το σιτηρέσιο μπορεί να περιέχει 60 % κατ’ανώτατο όριο βιολογικά φυτικά προϊόντα.
4. Μπορεί να χρησιμοποιηθεί ασταξανθίνη που προέρχεται κυρίως από βιολογικές πηγές, όπως όστρακα βιολογικών μαλακόστρακων, στο σιτηρέσιο του σολομού και της πέστροφας εντός των ορίων των φυσιολογικών τους αναγκών. Εάν δεν είναι διαθέσιμες βιολογικές πηγές μπορούν να χρησιμοποιούνται φυσικές πηγές ασταξανθίνης (όπως η ζύμη Phaffia).
Άρθρο 25ιβ
Ειδικοί κανόνες για τις τροφές ορισμένων ζώων υδατοκαλλιέργειας
1. Τα ζώα υδατοκαλλιέργειας που αναφέρονται στο παράρτημα ΧΙΙΙα τμήματα 6, 7 και 9 τρέφονται με φυσικές ζωοτροφές που είναι διαθέσιμες στις δεξαμενές και στις λίμνες.
2. Σε περίπτωση που δεν είναι διαθέσιμοι φυσικοί διατροφικοί πόροι σε επαρκείς ποσότητες όπως αναφέρεται στην παράγραφο 1, μπορούν να χρησιμοποιούνται βιολογικές ζωοτροφές φυτικής προέλευσης που καλλιεργούνται, κατά προτίμηση, στην ίδια την εκμετάλλευση ή φύκια. Οι επιχειρηματίες τηρούν στοιχεία τα οποία αποδεικνύουν την ανάγκη χρησιμοποίησης συμπληρωματικών ζωοτροφών.
3. Σε περίπτωση χρησιμοποίησης συμπληρωματικών ζωοτροφών, σύμφωνα με την παράγραφο 2, το σιτηρέσιο των ειδών που αναφέρονται στο τμήμα 7 και του γατόψαρου (Pangasius sp.) μπορεί να περιέχει 10 % κατ’ανώτατο όριο ιχθυάλευρα ή ιχθυέλαια που προέρχονται από βιώσιμη αλιεία.
Άρθρο 25ιγ
Προϊόντα και ουσίες που αναφέρονται στο άρθρο 15 παράγραφος 1 στοιχείο δ) σημείο iii) του κανονισμού (ΕΚ) αριθ. 834/2007
1. Υλικά ζωοτροφών ζωικής και ορυκτής προέλευσης μπορούν να χρησιμοποιούνται στη βιολογική υδατοκαλλιέργεια, μόνο εάν περιλαμβάνονται στο παράρτημα V.
2. Πρόσθετα ζωοτροφών, ορισμένα προϊόντα που χρησιμοποιούνται στη διατροφή των ζώων και βοηθητικά μέσα επεξεργασίας μπορούν να χρησιμοποιούνται εάν περιλαμβάνονται στο παράρτημα VI και τηρουμένων των περιορισμών του εν λόγω παραρτήματος.
Τμήμα 6
Ειδικοί κανόνες για τα μαλάκια
Άρθρο 25ιδ
Περιοχή εκτροφής
1. Τα δίθυρα μαλάκια μπορούν να εκτρέφονται στην ίδια υδάτινη περιοχή που εκτρέφονται βιολογικοί ιχθείς με πτερύγια και καλλιεργούνται φύκια στο πλαίσιο συστήματος πολυκαλλιέργειας που πρέπει να τεκμηριώνεται στο σχέδιο βιώσιμης διαχείρισης. Τα δίθυρα μαλάκια μπορούν επίσης να εκτρέφονται μαζί με γαστερόποδα μαλάκια, όπως λιπορίνες, στο πλαίσιο πολυκαλλιέργειας.
2. Η βιολογική παραγωγή δίθυρων μαλακίων πραγματοποιείται εντός περιοχών που οριοθετούνται με πασσάλους, πλωτήρες ή άλλους εμφανείς σηματοδότες και, κατά περίπτωση, περιορίζονται με δικτυωτούς σάκους, κλωβούς ή άλλα τεχνητά μέσα.
3. Οι εκμεταλλεύσεις βιολογικής παραγωγής οστρακοειδών ελαχιστοποιούν τους κινδύνους για τα είδη που παρουσιάζουν ενδιαφέρον από πλευράς διατήρησης. Εάν χρησιμοποιούνται δίχτυα για τους θηρευτές, σχεδιάζονται έτσι ώστε να μην τραυματίζονται τα καταδυόμενα πτηνά.
Άρθρο 25ιε
Προμήθεια γόνου
1. Εφόσον δεν προκαλούν σημαντική βλάβη και επιτρέπονται από την τοπική νομοθεσία, μπορούν να χρησιμοποιούνται άγριοι γόνοι από πηγές εκτός της μονάδας παραγωγής για τα δίθυρα οστρακοειδή, υπό τον όρο ότι προέρχονται από:
α)
κλίνες απόθεσης οι οποίες ενδέχεται να καταστραφούν κατά την χειμερινή περίοδο ή υπερκαλύπτουν τις απαιτήσεις, ή
β)
φυσική απόθεση γόνου οστρακοειδών σε συλλέκτες.
Τηρούνται αρχεία για τον τρόπο, τον τόπο και τον χρόνο συλλογής του άγριου γόνου ώστε να είναι δυνατή η ιχνηλασιμότητα έως την περιοχή συλλογής.
Ωστόσο, γόνοι από εκκολαπτήρια μη βιολογικών δίθυρων οστρακοειδών επιτρέπεται να εισάγονται σε βιολογικές μονάδες παραγωγής, τηρουμένων των ακόλουθων ανώτατων ποσοστών: 80 % έως τις 31 Δεκεμβρίου 2011, 50 % έως τις 31 Δεκεμβρίου 2013 και 0 % έως τις 31 Δεκεμβρίου 2015.
2. Για τα στρείδια του Ειρηνικού, Crassostrea gigas, προτιμούνται τα αποθέματα επιλεκτικής αναπαραγωγής για τη μείωση της φυσικής ωοτοκίας.
Άρθρο 25ιστ
Διαχείριση
1. Η ιχθυοφόρτιση στην παραγωγή δεν υπερβαίνει εκείνη που εφαρμόζεται στη μη βιολογική παραγωγή οστρακοειδών στην περιοχή. Η διαλογή, η αραίωση και η ιχθυοφόρτιση προσαρμόζονται σε συνάρτηση με τη βιομάζα και με σκοπό να εξασφαλίζονται η καλή μεταχείριση των ζώων και η υψηλή ποιότητα του προϊόντος.
2. Οι οργανισμοί βιολογικών εναποθέσεων αφαιρούνται με φυσικά μέσα ή χειρωνακτικά και, όπου ενδείκνυται, επαναφέρονται στη θάλασσα μακριά από τις εκμεταλλεύσεις οστρακοειδών. Τα οστρακοειδή μπορούν να υποβάλλονται σε αγωγή μία φορά κατά τον κύκλο παραγωγής με διάλυμα ανθρακικού ασβεστίου για την καταπολέμηση των ανταγωνιστικών οργανισμών εναπόθεσης.
Άρθρο 25ιζ
Κανόνες καλλιέργειας
1. Η καλλιέργεια σε σχοινιά μυδοκαλλιέργειας και άλλες μέθοδοι που απαριθμούνται στο παράρτημα ΧΙΙΙα τμήμα 8 μπορούν να είναι επιλέξιμες για τη βιολογική παραγωγή.
2. Η καλλιέργεια στο βυθό μαλακίων επιτρέπεται μόνο εφόσον δεν έχει σημαντικές περιβαλλοντικές επιπτώσεις στις περιοχές συλλογής και καλλιέργειας. Η απόδειξη των ελάχιστων περιβαλλοντικών επιπτώσεων παρέχεται με έρευνα και έκθεση για τη σχετική περιοχή, η οποία πρέπει να υποβάλλεται από τον επιχειρηματία στον φορέα ή στην αρχή ελέγχου. Η έκθεση προστίθεται ως χωριστό κεφάλαιο στο σχέδιο βιώσιμης διαχείρισης.
Άρθρο 25ιη
Ειδικοί κανόνες καλλιέργειας για τα στρείδια
Επιτρέπεται η καλλιέργεια σε σάκους τοποθετούμενους σε στηρίγματα. Αυτές ή άλλες κατασκευές στις οποίες περιέχονται τα στρείδια διατάσσονται κατά τρόπον ώστε να αποφεύγεται ο σχηματισμός φραγμού κατά μήκος της ακτογραμμής. Τα αποθέματα πρέπει να τοποθετούνται προσεκτικά στις κλίνες ανάλογα με την παλιρροϊκή ροή για τη βελτιστοποίηση της παραγωγής. Η παραγωγή πρέπει να πληροί τα κριτήρια του παραρτήματος ΧΙΙΙα τμήμα 8.
Τμήμα 7
Πρόληψη ασθενειών και κτηνιατρική αγωγή
Άρθρο 25ιθ
Γενικοί κανόνες για την πρόληψη ασθενειών
1. Το σχέδιο διαχείρισης της υγείας των ζώων, σύμφωνα με το άρθρο 9 της οδηγίας 2006/88/ΕΚ, περιγράφει λεπτομερώς τις πρακτικές βιοασφάλειας και πρόληψης ασθενειών, συμπεριλαμβανομένης γραπτής συμφωνίας για την ανάλογη με τη μονάδα παραγωγής παροχή υγειονομικών συμβουλών με εξουσιοδοτημένες υπηρεσίες υγείας των ζώων υδατοκαλλιέργειας, οι οποίες επισκέπτονται την εγκατάσταση τουλάχιστον μία φορά ετησίως και στην περίπτωση των δίθυρων οστρακοειδών τουλάχιστον μία φορά ανά διετία.
2. Τα συστήματα, ο εξοπλισμός και τα εργαλεία της εκμετάλλευσης καθαρίζονται και απολυμαίνονται κατάλληλα. Μπορούν να χρησιμοποιούνται μόνο τα προϊόντα που αναγράφονται στο παράρτημα VII τμήματα 2.1 έως 2.2.
3. Όσον αφορά την υδρανάπαυση:
α)
η αρμόδια αρχή καθορίζει εάν είναι αναγκαία η υδρανάπαυση και την κατάλληλη διάρκεια η οποία εφαρμόζεται και τεκμηριώνεται μετά από κάθε κύκλο παραγωγής σε θαλάσσια ανοικτά συστήματα συγκράτησης. Η υδρανάπαυση συνιστάται επίσης για άλλες μεθόδους παραγωγής στις οποίες χρησιμοποιούνται δεξαμενές, τεχνητές λίμνες ιχθυοκαλλιέργειας και κλωβοί,
β)
δεν είναι υποχρεωτική για την καλλιέργεια δίθυρων μαλακίων,
γ)
κατά την υδρανάπαυση, οι κλωβοί ή άλλες κατασκευές που χρησιμοποιούνται για την παραγωγή ζώων υδατοκαλλιέργειας εκκενώνονται, απολυμαίνονται και παραμένουν κενές μέχρι την επαναχρησιμοποίησή τους.
4. Εφόσον είναι αναγκαίο, οι αχρησιμοποίητες ζωοτροφές, τα περιττώματα και τα νεκρά ζώα απομακρύνονται ταχέως για να αποφεύγεται κάθε κίνδυνος σημαντικής περιβαλλοντικής βλάβης όσον αφορά την κατάσταση της ποιότητας των υδάτων, να ελαχιστοποιούνται οι κίνδυνοι ασθενειών και να αποτρέπεται η προσέλκυση εντόμων ή τρωκτικών.
5. Μπορούν να χρησιμοποιούνται υπεριώδης ακτινοβολία και όζον μόνο στα εκκολαπτήρια και στους ιχθυογεννητικούς σταθμούς.
6. Για τον βιολογικό έλεγχο των εκτοπαρασίτων χρησιμοποιούνται, κατά προτίμηση, ψάρια-καθαριστές.
Άρθρο 25κ
Κτηνιατρική αγωγή
1. Σε περίπτωση που, παρά τα προληπτικά μέτρα για την εξασφάλιση της υγείας των ζώων, σύμφωνα με το άρθρο 15 παράγραφος 1 στοιχείο στ) σημείο (i) του κανονισμού 834/2007, παρουσιαστεί πρόβλημα υγείας, μπορεί να εφαρμοστεί κτηνιατρική αγωγή με την ακόλουθη σειρά προτεραιότητας:
α)
ουσίες από φυτά, ζώα ή ορυκτά σε ομοιοπαθητική αραίωση,
β)
φυτά και τα εκχυλίσματά τους τα οποία δεν έχουν αναισθητική δράση και
γ)
ουσίες όπως: ιχνοστοιχεία, μέταλλα, φυσικοί ανοσιοδιεγέρτες ή εγκεκριμένα προβιοτικά.
2. Η χρήση αλλοπαθητικής αγωγής επιτρέπεται δύο φορές ετησίως με εξαίρεση τους εμβολιασμούς και τα υποχρεωτικά προγράμματα εκρίζωσης ασθενειών. Ωστόσο, σε περίπτωση που ο κύκλος παραγωγής είναι μικρότερος του ενός έτους, επιβάλλεται όριο μίας αλλοπαθητικής αγωγής. Εάν σημειωθεί υπέρβαση των ανωτέρω ορίων για την αλλοπαθητική αγωγή, τα σχετικά ζώα υδατοκαλλιέργειας δεν μπορούν να διατεθούν στο εμπόριο ως βιολογικά προϊόντα.
3. Η χρήση αντιπαρασιτικής αγωγής, μη συμπεριλαμβανομένων των υποχρεωτικών προγραμμάτων καταπολέμησης ασθενειών που εφαρμόζονται από τα κράτη μέλη, επιτρέπεται δύο φορές ετησίως ή μία φορά ετησίως, όταν ο κύκλος παραγωγής είναι μικρότερος των 18 μηνών.
4. Ο χρόνος αναμονής για τις αλλοπαθητικές κτηνιατρικές αγωγές, καθώς και για τις αντιπαρασιτικές αγωγές σύμφωνα με την παράγραφο 3, συμπεριλαμβανομένων των αγωγών στο πλαίσιο υποχρεωτικών προγραμμάτων καταπολέμησης και εκρίζωσης ασθενειών, είναι διπλάσιος από τον νόμιμο χρόνο αναμονής που αναφέρεται στο άρθρο 11 της οδηγίας 2001/82/ΕΚ ή, σε περίπτωση που δεν έχει καθοριστεί σχετικός χρόνος, 48 ώρες.
5. Σε περίπτωση που χρησιμοποιούνται κτηνιατρικά φαρμακευτικά προϊόντα, η χρήση αυτή πρέπει να δηλώνεται στον φορέα ή στην αρχή ελέγχου πριν από τη διάθεση των ζώων στο εμπόριο ως βιολογικών. Τα αποθέματα τα οποία έχουν υποβληθεί σε αγωγή πρέπει να είναι σαφώς αναγνωρίσιμα.
6.
Στον τίτλο II κεφάλαιο 3, μετά το άρθρο 29 παρεμβάλλεται το ακόλουθο άρθρο 29α:
«Άρθρο 29a
Ειδικές διατάξεις για τα φύκια
1. Εάν το τελικό προϊόν είναι νωπά φύκια, χρησιμοποιείται θαλασσινό νερό για την έκπλυση των φυκιών πρόσφατης συλλογής.
Εάν το τελικό προϊόν είναι ξηρά φύκια, μπορεί επίσης να χρησιμοποιηθεί πόσιμο νερό για την έκπλυση. Μπορεί να χρησιμοποιηθεί αλάτι για την απομάκρυνση της υγρασίας.
2. Η χρήση γυμνής φλόγας η οποία έρχεται σε άμεση επαφή με τα φύκια απαγορεύεται για την ξήρανση. Εάν χρησιμοποιούνται σχοινιά ή άλλος εξοπλισμός στη διεργασία ξήρανσης, δεν υποβάλλονται σε αντιρρυπαντική αγωγή και σε αγωγή με ουσίες καθαρισμού ή απολύμανσης, εκτός εάν χρησιμοποιούνται προϊόντα που αναφέρονται στο παράρτημα VII για το σκοπό αυτό.»
7.
Στον τίτλο ΙΙ κεφάλαιο 4, προστίθεται το ακόλουθο άρθρο 32α:
«Άρθρο 32a
Μεταφορά ζωντανών ιχθύων
1. Οι ζώντες ιχθείς μεταφέρονται σε κατάλληλες δεξαμενές με καθαρό νερό που ικανοποιεί τις φυσιολογικές ανάγκες των ιχθύων όσον αφορά τη θερμοκρασία και το διαλελυμένο οξυγόνο.
2. Πριν από τη μεταφορά βιολογικών ιχθύων και προϊόντων ιχθύων, οι δεξαμενές καθαρίζονται επιμελώς, απολυμαίνονται και εκπλύνονται.
3. Λαμβάνονται οι κατάλληλες προφυλάξεις για τη μείωση των πιέσεων. Κατά τη μεταφορά, η ιχθυοφόρτιση δεν πρέπει να φθάνει σε επίπεδα που καθίστανται επιζήμια για το είδος.
4. Τηρούνται αποδεικτικά στοιχεία για τις παραγράφους 1 έως 3.»
8.
Στο άρθρο 35, οι παράγραφοι 2 και 3 αντικαθίστανται από το ακόλουθο κείμενο:
«2. Όσον αφορά τις μονάδες βιολογικής παραγωγής φυτών, φυκιών, ζωικών προϊόντων και ζώων υδατοκαλλιέργειας, απαγορεύεται να αποθηκεύονται στη μονάδα παραγωγής άλλες πρώτες ύλες εκτός από τις επιτρεπόμενες βάσει του παρόντος κανονισμού.
3. Επιτρέπεται η αποθήκευση αλλοπαθητικών κτηνιατρικών φαρμάκων και αντιβιοτικών στις εκμεταλλεύσεις, υπό τον όρο ότι έχουν συνταγογραφηθεί από κτηνίατρο σε σχέση με θεραπευτική αγωγή που αναφέρεται στο άρθρο 14 παράγραφος 1 στοιχείο ε) σημείο ii) ή στο άρθρο 15 παράγραφος 1 στοιχείο στ) σημείο ii) του κανονισμού (ΕΚ) αριθ. 834/2007, ότι αποθηκεύονται σε ελεγχόμενο χώρο και καταγράφονται στο μητρώο των ζώων που αναφέρεται στο άρθρο 76 του παρόντος κανονισμού, ή κατά περίπτωση, στα αρχεία παραγωγής προϊόντων υδατοκαλλιέργειας που αναφέρονται στο άρθρο 79β του παρόντος κανονισμού.»
9.
Στον τίτλο ΙΙ κεφάλαιο 5, παρεμβάλλεται το ακόλουθο άρθρο 36α:
«Άρθρο 36a
Φύκια
1. Η περίοδος μετατροπής για τις τοποθεσίες συλλογής φυκιών είναι έξι μήνες.
2. Η περίοδος μετατροπής για τις μονάδες καλλιέργειας φυκιών είναι η μεγαλύτερη μεταξύ ενός εξαμήνου ή ενός πλήρους κύκλου παραγωγής.»
10.
Στον τίτλο ΙΙ κεφάλαιο 5, μετά το άρθρο 38 παρεμβάλλεται το ακόλουθο άρθρο 38α:
«Άρθρο 38a
Παραγωγή ζώων υδατοκαλλιέργειας
1. Εφαρμόζονται οι ακόλουθες περίοδοι μετατροπής για μονάδες παραγωγής υδατοκαλλιέργειας για τους ακόλουθους τύπους εγκαταστάσεων υδατοκαλλιέργειας, συμπεριλαμβανομένων των υφιστάμενων ζώων υδατοκαλλιέργειας:
α)
για εγκαταστάσεις οι οποίες δεν μπορούν να στραγγιστούν, να καθαριστούν και να απολυμανθούν, περίοδος μετατροπής 24 μηνών,
β)
για εγκαταστάσεις που έχουν στραγγιστεί ή των οποίων η λειτουργία έχει διακοπεί, περίοδος μετατροπής 12 μηνών,
γ)
για εγκαταστάσεις που έχουν στραγγιστεί, καθαριστεί και απολυμανθεί, περίοδος μετατροπής έξι μηνών,
δ)
για εγκαταστάσεις σε ανοικτά υδάτινα συστήματα, συμπεριλαμβανομένων εκείνων όπου εκτρέφονται δίθυρα μαλάκια, περίοδος μετατροπής 3 μηνών.
2. Η αρμόδια αρχή μπορεί να αποφασίζει να αναγνωρίσει αναδρομικά ως μέρος της περιόδου μετατροπής προηγούμενη τεκμηριωμένη περίοδο κατά την οποία οι εγκαταστάσεις δεν υποβάλλονταν σε αγωγή ούτε ήταν εκτεθειμένες σε προϊόντα μη εγκεκριμένα για βιολογική παραγωγή.»
11.
Ο τίτλος του άρθρου 43 αντικαθίσταται από το ακόλουθο κείμενο:
«Χρησιμοποίηση μη βιολογικών τροφών φυτικής και ζωικής προέλευσης για κτηνοτροφικά ζώα»
12.
Στο άρθρο 59, η παράγραφος 1 αντικαθίσταται από το ακόλουθο κείμενο:
«Το παρόν κεφάλαιο δεν εφαρμόζεται σε ζωοτροφές για ζώα συντροφιάς και για γουνοφόρα ζώα.»
13.
Στο άρθρο 60 παράγραφος 1, το στοιχείο α) αντικαθίσταται από το ακόλουθο κείμενο:
«α)
η μεταποιημένη ζωοτροφή είναι σύμφωνη με τις διατάξεις του κανονισμού (ΕΚ) αριθ. 834/2007, και ιδίως του άρθρου 14 παράγραφος 1 στοιχείο δ) περιπτώσεις iv) και (v) για τα κτηνοτροφικά ζώα ή του άρθρου 15 παράγραφος 1 στοιχείο δ) για τα ζώα υδατοκαλλιέργειας καθώς και του άρθρου 18»
14.
Στον τίτλο IV, παρεμβάλλεται το ακόλουθο κεφάλαιο 2α:
«ΚΕΦΑΛΑΙΟ 2α
Ειδικές απαιτήσεις ελέγχου για τα φύκια
Άρθρο 73a
Διατάξεις ελέγχου για τα φύκια
Όταν το ειδικό για τα φύκια σύστημα ελέγχου εφαρμόζεται για πρώτη φορά, η πλήρης περιγραφή της μονάδας που αναφέρεται στο άρθρο 63 παράγραφος 1 στοιχείο α) περιλαμβάνει:
α)
πλήρη περιγραφή των θαλάσσιων και χερσαίων εγκαταστάσεων,
β)
την περιβαλλοντική εκτίμηση που αναφέρεται στο άρθρο 6β παράγραφος 3, κατά περίπτωση,
γ)
το σχέδιο βιώσιμης διαχείρισης που αναφέρεται στο άρθρο 6β παράγραφος 4, κατά περίπτωση,
δ)
για τα άγρια φύκια, πλήρη περιγραφή και χάρτη των περιοχών συλλογής καθώς και των χερσαίων περιοχών όπου ασκούνται δραστηριότητες μετά τη συλλογή.
Άρθρο 73β
Αρχεία παραγωγής φυκιών
1. Τα στοιχεία παραγωγής φυκιών καταγράφονται υπό μορφή αρχείου από τον επιχειρηματία και είναι διαθέσιμα στις αρχές ή στους φορείς ελέγχου ανά πάσα στιγμή στις εγκαταστάσεις της εκμετάλλευσης. Το αρχείο περιλαμβάνει τουλάχιστον τα ακόλουθα στοιχεία:
α)
κατάλογο των ειδών, ημερομηνία συγκομιδής και συγκομισθείσα ποσότητα,
β)
ημερομηνία εφαρμογής, τύπος και ποσότητα του λιπάσματος που χρησιμοποιήθηκε.
2. Στην περίπτωση της συλλογής άγριων φυκιών, το αρχείο περιλαμβάνει επίσης:
α)
το ιστορικό της δραστηριότητας συλλογής για καθένα από τα είδη στις συγκεκριμένες κλίνες,
β)
εκτίμηση της συλλογής (ποσότητα) ανά εποχή,
γ)
πηγές ενδεχόμενης ρύπανσης για τις κλίνες,
δ)
βιώσιμη ετήσια απόδοση για κάθε κλίνη.»
15.
Στον τίτλο IV, παρεμβάλλεται το ακόλουθο κεφάλαιο 3α:
«ΚΕΦΑΛΑΙΟ 3α
Ειδικές απαιτήσεις ελέγχου για την παραγωγή ζώων υδατοκαλλιέργειας
Άρθρο 79a
Διατάξεις ελέγχου για την παραγωγή ζώων υδατοκαλλιέργειας
Όταν το ειδικό για την παραγωγή ζώων υδατοκαλλιέργειας σύστημα ελέγχου εφαρμόζεται για πρώτη φορά, η πλήρης περιγραφή της μονάδας που αναφέρεται στο άρθρο 61 παράγραφος 1 στοιχείο α) περιλαμβάνει:
α)
πλήρη περιγραφή των χερσαίων και θαλάσσιων εγκαταστάσεων,
β)
την περιβαλλοντική εκτίμηση που αναφέρεται στο άρθρο 6β παράγραφος 3, κατά περίπτωση,
γ)
το σχέδιο βιώσιμης διαχείρισης που αναφέρεται στο άρθρο 6β παράγραφος 4, κατά περίπτωση,
δ)
στην περίπτωση των μαλακίων, σύνοψη του ειδικού κεφαλαίου του σχεδίου βιώσιμης διαχείρισης που απαιτεί το άρθρο 25ιζ παράγραφος 2.
Άρθρο 79β
Αρχεία παραγωγής ζώων υδατοκαλλιέργειας
Τα ακόλουθα στοιχεία καταγράφονται από τον επιχειρηματία υπό μορφή αρχείου το οποίο πρέπει να ενημερώνεται και να είναι διαθέσιμο στις αρχές ή στους φορείς ελέγχου ανά πάσα στιγμή στις εγκαταστάσεις της εκμετάλλευσης:
α)
η προέλευση, η ημερομηνία άφιξης και η περίοδος μετατροπής για τα ζώα που φθάνουν στην εκμετάλλευση,
β)
ο αριθμός των παρτίδων, η ηλικία, το βάρος και ο προορισμός των ζώων που εγκαταλείπουν την εκμετάλλευση,
γ)
στοιχεία για τους ιχθείς που διαφεύγουν,
δ)
για τους ιχθείς, ο τύπος και η ποσότητα των ζωοτροφών και, στην περίπτωση του κυπρίνου και των συγγενών ειδών, αποδεικτικά στοιχεία για τη χρησιμοποίηση συμπληρωματικών ζωοτροφών,
ε)
κτηνιατρικές αγωγές με λεπτομέρειες για τον σκοπό, την ημερομηνία εφαρμογής, τη μέθοδο εφαρμογής, τον τύπο του προϊόντος και τον χρόνο αναμονής,
στ)
μέτρα πρόληψης ασθενειών με πληροφορίες για την υδρανάπαυση, τον καθαρισμό και την επεξεργασία του νερού.
Άρθρο 79γ
Ειδικές επιθεωρήσεις για τα δίθυρα μαλάκια
Στην περίπτωση της παραγωγής δίθυρων μαλακίων, πραγματοποιούνται επιθεωρήσεις πριν από την παραγωγή της μέγιστης βιομάζας καθώς και κατά τη διάρκειά της.
Άρθρο 79δ
Εκμετάλλευση περισσοτέρων της μιας μονάδων παραγωγής από τον ίδιο επιχειρηματία
Όταν ένας επιχειρηματίας διαχειρίζεται περισσότερες της μιας μονάδες παραγωγής, σύμφωνα με το άρθρο 25γ, οι μονάδες μη βιολογικής παραγωγής ζώων υδατοκαλλιέργειας υπόκεινται επίσης στο σύστημα ελέγχου που προβλέπεται στο κεφάλαιο 1 και στο παρόν κεφάλαιο.»
16.
Στον τίτλο IV, ο τίτλος του κεφαλαίου 4 αντικαθίσταται από το ακόλουθο κείμενο:
17.
Στον τίτλο IV, ο τίτλος του κεφαλαίου 5 αντικαθίσταται από το ακόλουθο κείμενο:
18.
Στο άρθρο 93 παράγραφος 2, προστίθενται τα ακόλουθα στοιχεία:
«ε)
τον αριθμό των μονάδων βιολογικής παραγωγής ζώων υδατοκαλλιέργειας,
στ)
την ποσότητα της βιολογικής παραγωγής ζώων υδατοκαλλιέργειας,
ζ)
προαιρετικά, τον αριθμό των μονάδων βιολογικής παραγωγής φυκιών και την ποσότητα της βιολογικής παραγωγής φυκιών.»
19.
Στο άρθρο 95, η παράγραφος 6 αντικαθίσταται από το ακόλουθο κείμενο:
«6. Για τους σκοπούς του άρθρου 12 παράγραφος 1 στοιχείο ι) του κανονισμού (ΕΚ) αριθ. 834/2007 και μέχρι να συμπεριληφθούν οι ειδικές ουσίες κατ’ εφαρμογή του άρθρου 16 παράγραφος 1 στοιχείο στ) του εν λόγω κανονισμού, επιτρέπεται να χρησιμοποιούνται μόνο προϊόντα εγκεκριμένα από τις αρμόδιες αρχές.»
20.
Στο άρθρο 95, προστίθενται οι ακόλουθες παράγραφοι:
«11. Η αρμόδια αρχή μπορεί να επιτρέψει, για περίοδο που λήγει την 1η Ιουλίου 2013, στις μονάδες παραγωγής ζώων υδατοκαλλιέργειας και φυκιών, οι οποίες είναι εγκατεστημένες και λειτουργούν βάσει εθνικά αποδεκτών κανόνων πριν από την έναρξη ισχύος του παρόντος κανονισμού, να συνεχίσουν να θεωρούνται βιολογικές κατά τη διάρκεια της προσαρμογής τους στους κανόνες του παρόντος κανονισμού, υπό τον όρο ότι τα ύδατα δεν ρυπαίνονται αδικαιολόγητα με ουσίες οι οποίες δεν επιτρέπονται στη βιολογική παραγωγή. Οι επιχειρηματίες που επωφελούνται από το μέτρο αυτό γνωστοποιούν στην αρμόδια αρχή τις σχετικές εγκαταστάσεις, ιχθυοδεξαμενές, κλωβούς ή παρτίδες φυκιών.»
21.
Τα παραρτήματα τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2010, με τις ακόλουθες εξαιρέσεις:
α)
το άρθρο 1 σημείο 4 εφαρμόζεται από την ημερομηνία έναρξης ισχύος του παρόντος κανονισμού.
β)
τα διορθωτικά μέτρα που προβλέπονται στο άρθρο 1 σημείο 9 και στο σημείο 1 στοιχεία β) και γ) του παραρτήματος εφαρμόζονται από την ημερομηνία εφαρμογής του κανονισμού (ΕΚ) αριθ. 889/2008.
Ο παρών κανονισμός δύναται να αναθεωρηθεί με βάση τις σχετικές προτάσεις των κρατών μελών, οι οποίες συνοδεύονται από τη δέουσα αιτιολόγηση, με στόχο την τροποποίηση του παρόντος κανονισμού από την 1η Ιουλίου 2013.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Αυγούστου 2009.

Labels: 20
17
6